KOMISSION KERTOMUS NEUVOSTOLLE JA EUROOPAN PARLAMENTILLE Suurvuoreaktorin käyttö vuonna 2011 /* COM/2013/0489 final */





KOMISSION KERTOMUS NEUVOSTOLLE JA EUROOPAN PARLAMENTILLE Suurvuoreaktorin käyttö vuonna 2011 Neuvosto hyväksyi 25. toukokuuta 2009 kolmivuotisen lisätutkimusohjelman, joka koskee Pettenissä Alankomaissa sijaitsevan suurvuoreaktorin toimintaa vuosina 2009–2011. Ohjelman toteuttaa komission Yhteinen tutkimuskeskus (JRC). Lisätutkimusohjelmaa koskevan neuvoston päätöksen 4 artiklassa edellytetään, että komissio tiedottaa ohjelman toteutuksesta vuosittain Euroopan parlamentille ja neuvostolle laatimalla siitä kertomuksen. Tämä kertomus, joka koskee suurvuoreaktorin käyttöä vuonna 2011, on viimeinen yhteensä kolmesta vuosikertomuksesta, jotka kattavat koko lisätutkimusohjelman. Vuodesta 1961 käytössä olleessa reaktorissa säteilytys voidaan toteuttaa useissa kohteissa (reaktorisydän, heijastinalue ja allas). Vuonna 1984 reaktoriastia vaihdettiin ja vuonna 2010 suoritettiin pohjayhteen pinnoitteen laajamittainen korjaus. Lisätutkimusohjelmalla on seuraavat päätavoitteet: (1) Taata suurvuoreaktorin turvallinen ja luotettava käyttö neutronien saannin turvaamiseksi kokeita varten. (2) Antaa tutkimuslaitoksille mahdollisuus käyttää suurvuoreaktoria tehokkaasti eri aloilla, joita ovat Euroopan kannalta merkittävien ydinreaktoreiden polttoaineiden ja materiaalien turvallisuuden parantaminen, terveys, mukaan lukien isotooppien kehittäminen lääketieteellisiin tutkimuskysymyksiin, ydinfuusio, perustutkimus ja koulutus sekä ydinjätehuolto. Suurvuoreaktori toimii väitöskirjaa valmistelevien ja tohtorin tutkinnon suorittaneiden tutkijoiden koulutuslaitoksena, joka antaa heille mahdollisuuden tehdä tutkimusta kansallisissa tai eurooppalaisissa ohjelmissa. Suurvuoreaktoria käytetään myös radioisotooppien kaupalliseen tuotantoon. Seuraavassa kohdassa kerrotaan, kuinka suurvuoreaktorin turvallista käyttöä ja tutkimusta koskevat tavoitteet toteutuivat vuonna 2011. 1. Suurvuoreaktorin turvallinen käyttö Euroopan atomienergiayhteisö (Euratom) on laitoksen omistaja (99 vuotta voimassa olevalla vuokrasopimuksella), ja JRC hallinnoi laitosta ja sen budjettia. Suurvuoreaktoria käyttää NRG (Nuclear Research and Consultancy Group), joka käyttää ja ylläpitää laitosta ja hallinnoi reaktoriin liittyvää kaupallista toimintaa[1]. Reaktorilla on Alankomaiden kansallisen sääntelyviranomaisen KFD:n (Kernfysische Dienst) myöntämä toimilupa. Muiden ydinlaitosten tavoin myös suurvuoreaktorille on tehtävä kymmenen vuoden välein lakisääteiset turvallisuustarkastukset, jotka suorittaa NRG. Suurvuoreaktorille on tehty riippumaton INSARR-tarkastus (INtegrated Safety Assessment for Research Reactors, tutkimusreaktoreiden yhdennetty turvallisuusarviointi), jonka suoritti Kansainvälinen atomienergiajärjestö (IAEA) huhtikuussa 2011. INSARR-tarkastuksessa todettiin, että kaikki vuonna 2010 suoritettua pohjayhteen pinnoitteen korjausta koskeneessa turvallisuustarkastuksessa annetuista suosituksista/ehdotuksista ja noin puolet vuoden 2005 INSARR-tarkastuksen suosituksista/ehdotuksista oli pantu täytäntöön. Kaikki korjaavat toimenpiteet saatetaan päätökseen vuonna 2012. Fukushimassa Japanissa maaliskuussa 2011 tapahtuneen ydinonnettomuuden jälkeen suurvuoreaktorille ja muille Pettenin laitosalueen ydinlaitoksille tehtiin stressitestejä. Tulokset osoittivat, että ydinlaitokset täyttivät kaikki turvallisuuteen liittyvät lupavaatimukset ja kestivät monenlaisia äärimmäisiä sääilmiöitä, kuten tulvan ja maanjäristyksen tai näiden kahden yhdistelmän. Stressitesti osoitti myös, että ydinlaitosten sietokykyä ja turvallisuusmarginaaleja on mahdollista lisätä lisätoimenpiteillä, esimerkiksi lisäämällä liikkuvaa kalustoa, lujittamalla rakenteita, kehittämällä uusia menettelyjä jne. Näitä toimenpiteitä toteutetaan parhaillaan. Suurvuoreaktori oli vuonna 2011 käytössä 290 päivää. Se oli tosiasiallisesti käytettävissä 99,22 prosenttia alkuperäisen toimintasuunnitelman mukaisesta käyttöajasta. Nimellisteho oli 45 MW, energian kokonaistuotanto noin 13,008 MWd ja polttoaineen kulutus 16,24 kg U‑235:tä. Vuoden 2011 ensimmäisellä neljänneksellä viimeiset 18 korkearikasteisen uraanin käytetyt polttoaine-elementit toimitettiin CASTOR MTR2 ‑säiliössä Alankomaiden radioaktiivisen jätteen keskusorganisaation (COVRA) varastoon (HABOG). Huoltotyöt sisälsivät kaikkien järjestelmien, rakenteiden ja osien ennaltaehkäisevän, korjaavan ja määräaikaishuollon. Niiden tavoitteena oli varmistaa suurvuoreaktorin turvallinen ja luotettava käyttö. Myös toimilupavaatimuksiin kuuluva tietyin määräajoin tehtävä vuototesti (0,5 baarin ylipaine 48 tunnin ajan), ja useita mukautuksia tehtiin (LOCA 4, 5 ja 6). Kaikki mukautukset toteutettiin sen jälkeen, kun laitoksen kuvaus ja toimintaohjeet oli tarkistettu ja tarvittavat käyttöönotto-, testaus- ja lupavaiheet saatettu päätökseen. Vaaratilanteita, jotka olisivat sijoittuneet kansainväliselle ydinlaitostapahtumien vakavuusasteikolle (INES), ei esiintynyt. 2. Tutkimus ja isotooppituotanto 2.1 Tutkimus Reaktoria käytettiin vuonna 2011 seuraaviin tutkimustoimiin: · rakenteelliseen eheyteen liittyvien neutronitekniikoiden standardointia käsittelevän eurooppalaisen NeT-verkon (European Network on Neutron Techniques Standardisation for Structural Integrity) hallinnointi. Vuoden tärkeimpiin kokeisiin lukeutuivat materiaalien vanhenemisprosessien tutkimus pienkulmasirontamenetelmällä; · neutronidiffraktiotutkimukset nikkelipohjaisissa seoksissa; · polttoaineen säteilytyskokeet ydinjätteen säteilymyrkyllisyyden vähentämiseksi, kohteena kevyempien aktinidien transmutaatioon liittyvät teknologiset kysymykset (fissiotuotteiden pidätyskyky, pölyttömät prosessit ja heliumin aiheuttama turpoaminen); · kokeet, joissa tutkitaan reaktorin rakennusmateriaalien (grafiitit, malliteräkset, käytännössä sovellettavat hitsit ja runsasnikkeliset hitsit) haurastumista säteilytyksen seurauksena; · fuusioreaktoriteknologian tutkimus, joka koskee ITERin suojavaipassa käytettäviä materiaaleja (CuCrZr) säteilytyksen aikana ja sen jälkeen. 2.2 Isotooppituotanto Kolmena edellisvuonna suurvuoreaktorin isotooppituotannossa oli ollut keskeytyksiä, mutta vuonna 2011 palattiin normaaliin toimintarytmiin, jossa suurvuoreaktoria oli käytetty vuotta 2008 edeltäneenä aikana. Jälleen kerran suurvuoreaktori osoitti keskeisen merkityksensä lääketieteellisten isotooppien suurimpana tuottajana Euroopassa ja yhtenä suurimmista tuottajista maailmassa. Suurvuoreaktorin toimittamien isotooppien ja niihin liittyvien palvelujen kokonaismäärä ja ‑arvo kasvoivat jälleen vuonna 2011. NTD-piin (Neutron Transmutation Doping) tuotanto erikoisalojen elektroniikkateollisuuden tarpeisiin aloitettiin uudelleen suurvuoreaktorin korjauksen valmistuttua lopullisesti syyskuussa 2010. Vuoden 2011 aikana NRG palasi käyttämään suurvuoreaktorin tuotantolaitteistojen vakiokokoonpanoa ja otti uudelleen käyttöön piiharkkojen säteilytyksen tuottaakseen korkealaatuisia tuotteita käytettäväksi korkeajännitteisissä ja muissa erikoisalojen elektronisissa sovelluksissa, joihin soveltuu vain NTD-pii. Vuonna 2011 NRG jatkoi tiivistä yhteistyötä muiden lääketieteellisten isotooppien toimitusverkostoihin kuuluvien toimijoiden kanssa sekä lääketieteellisen yhteisön, hallitusten, Euroopan komission, OECD/NEA:n ja IAEA:n kanssa. Tarkoituksena oli tukea koordinoituja toimia, jota ovat tarpeen kriittisten lääketieteellisten isotooppien toimitusvarmuuteen liittyvien riskien minimoimiseksi. 3. Ohjelman toteutuksen rahoitus Jäsenvaltioilta saatiin vuonna 2011 rahoitusta ohjelman toteuttamista varten seuraavasti: Belgialta 400 000 euroa, Ranskalta 300 000 euroa ja Alankomailta 8 223 000 euroa. Nämä maksut kattavat ohjelman menot neuvoston päätöksen 2009/410/Euratom liitteen II mukaisesti. Rahoitusosuudet on laskettu siten, että ne kattavat reaktorin ennakoidut menot vuonna 2011. Laskelmassa on huomioitu reaktorin tuottamat kaupalliset tulot. Komissio ei kata mahdollista toimintamenojen vajetta eikä myöskään mahdollisia kunnostus- tai korjauskustannuksia. Komissio sai vuonna 2011 lisätutkimusohjelmasta 800 000 euroa käytöstäpoistorahastoa varten. Tämä määrä sekä muut komissiolle aiheutuneet kustannukset (esim. suorat henkilöstömenot, energia-, vesi- ja jätepalvelut, käytetyn polttoaineen huolto), joiden kokonaissumma oli 5 597 000 euroa, rahoitettiin lisätutkimusohjelman budjetista. Suurvuoreaktorin käyttöä vuonna 2011 käsitellään tarkemmin tähän kertomukseen liittyvässä komission yksiköiden valmisteluasiakirjassa. [1] JRC ja Stichting Energieonderzoek Centrum Nederland, lyh. ECN (jonka silloinen nimi oli Stichting Reactor Centrum Nederland, lyh. RCN) solmivat 20. kesäkuuta 1967 yhteistyösopimuksen nro 054-68-1 PET N, joka koskee suurvuoreaktorin käyttöä JRC:n laitosalueella.